Bobans Marjanovičs

Bobans Marjanovičs (; dzimis ) ir serbu basketbolists, spēlē centra pozīcijā, Serbijas basketbola izlases dalībnieks. 2025. gadā pārstāv Ķīnas Basketbola asociācijas klubu Zhejiang Lions. Iepriekš deviņas sezonas pārstāvējis Nacionālās basketbola asociācijas (NBA) klubus. Ar augumu 2 metri un 24 centimetri B. Marjanovičs ir starp garākajiem basketbola spēlētājiem.

Viņa īpaši garais augums un harizma palīdzējuši kļūt par aktieri filmās, televīzijā un reklāmās. Savā pirmajā lomā B. Marjanovičs atveidoja latviešu basketbolistu Jāni Krūmiņu 2015. gada Serbijas sporta drāmā "Mēs būsim čempioni". Viņa ievērojamākās kino lomas bijušas 2019. gada filmā "Džons Viks 3: Parabellum" un 2022. gada filmā Hustle.

 Karjera 
14 gadu vecumā, būdams 209 cm garš, B. Marjanovičs sāka trenēties Vršacas "Hemofarm" sistēmā. Pirms nokļūšanas NBA spēlējis Serbijas un Krievijas klubos, kā arī nepilnu sezonu Lietuvas vadošajā klubā Kauņas "Žalgiris". Labākos panākumus sasniedzis Belgradas "Crvena Zvezda", tās sastāvā visas trīs sezonas atzīts par Serbijas līgas labāko spēlētāju, bet 2015. gadā tika iekļauts Eirolīgas pirmajā simboliskajā pieciniekā.

Nav ticis draftēts NBA, taču 2015. gadā noslēdza līgumu ar savu pirmo Ziemeļamerikas komandu Sanantonio "Spurs". Spēlējis vairāku komandu sastāvā, pamazām pierādot sevi kā lietderīgu spēlētāju šim līmenim. 2016. gadā viņš kā brīvais aģents pievienojās Detroitas "Pistons". 2018. gada janvārī viņu kopā ar Everiju Bredliju, Tobiasu Herisu un nākotnes drafta izvēlēm aizmainīja uz Losandželosas "Clippers" pret Bleiku Grifinu, Villiju Rīdu un Braisu Džonsonu. 2019. gada februārī B. Marjanovičs un viņa tuvs draugs T. Heriss tika aizmainīti uz Filadelfijas "76ers" (uz Filadelfiju devās arī Maiks Skots, savukārt pretējā virzienā Vilsons Čāndlers, Maiks Muskala, Lendrijs Šemets, kā arī nākotnes drafta izvēles).

No 2019. līdz 2022. gadam pārstāvēja Dalasas "Mavericks", spēlējot kopā ar Eiropas basketbola zvaigznēm Luku Dončiču un Kristapu Porziņģi. Ar augumu 224 cm B. Marjanovičs, spēlējot NBA, ir bijis garākais vai otrais garākais spēlētājs līgā (atpaliekot vienīgi no Tako Falla).

2022. gada jūnijā B. Marjanovičs kopā ar Treju Burku, Markīzu Krisu, Sterlingu Braunu un drafta tiesībām uz Vendelu Mūru tika aizmainīts uz Hjūstonas "Rockets" pret Kristianu Vudu. 2023. gada februārī notika trīs komandu maiņas darījums, kura ietvaros "Rockets" atlaida centra spēlētāju, tomēr jau pēc četrām dienām vienojās par sadarbības turpināšanu.

2024. gada septembrī B. Marjanovičs atgriezās Eiropā, noslēdzot līgumu ar vienu no vadošajiem Turcijas līgas klubiem Stambulas "Fenerbahçe", kas spēlē arī Eirolīgā, tomēr nozīmīgu lomu lietuviešu trenera Šarūna Jasikēviča vadītās komandas rotācijā viņš neguva, un 23. decembrī līgums tika pārtraukts. Dažas dienas vēlāk, 2025. gada janvāra sākumā B. Marjanovičs pievienojās Ķīnas Basketbola asociācijas klubam Zhejiang Lions.

 Nacionālā izlase 
Spēlējis Serbijas jaunatnes izlasēs, kļūstot par 2007. gada Pasaules čempionu U-19 izlasēm un 2008. gada Eiropas cēmpionu U-20 izlasēm (čempionāts notika Latvijā). Serbijas izlases sastāvā 2017. gada Eiropas čempionātā B. Marjanovičs palīdzēja valstsvienībai izcīnīt sudraba medaļas.

 Atsauces 

 Ārējās saites 

Kategorija:1988. gadā dzimušie
Kategorija:Zaječaras apgabalā dzimušie
Kategorija:Serbijas basketbolisti
Kategorija:Basketbola centri
Kategorija:Sanantonio "Spurs" spēlētāji
Kategorija:Detroitas "Pistons" spēlētāji
Kategorija:Losandželosas "Clippers" spēlētāji
Kategorija:Filadelfijas "76ers" spēlētāji
Kategorija:Dalasas "Mavericks" spēlētāji
Kategorija:Hjūstonas "Rockets" spēlētāji